Il-Ħadd, 14 ta' Lulju 2019: Omelija tal-Arċisqof Charles J. Scicluna fil-Knisja Parrokkjali ta' Kristu Re f'Raħal Ġdid, fil-bidu tal-Viżta Pastorali f'Raħal Ġdid. L-omelija tal-Arċisqof Charles J. Scicluna – Fil-Knisja Parrokkjali ta' Kristu Re, Raħal Ġdid L-imgħallem li Ġesù jsemmi fl-Evanġelju tal-lum jitkellem fuq l-istess ħaġa: "Mgħallem, x'nagħmel biex niret il-ħajja ta'dejjem?" (Lq10:25). U Ġesù jgħidlu biex ifittex fil-Liġi. L-imgħallem, li huwa bniedem bravu, jagħżel il-Liġi tal-Imħabba: "'Għandek tħobb lill-Mulej Alla tiegħek b'qalbek kollha, b'ruħek kollha, bil-qawwa tiegħek kollha, b'moħħok kollu, u lill-proxmu tiegħek bħalek nnifsek,' 'Sewwa weġibt,' qallu Ġesù, 'agħmel hekk u tgħix. Agħmel hekk u tgħix'" (Lq 10, 27-28). Ġesù qed jindikalna t-triq tal-imħabba li permezz tagħha se jkollna l-ħajja għal issa u għal dejjem. Min irid jgħix tassew, jitgħallem iħobb, iħobb lil Alla u lill-proxxmu. "Agħmel hekk u tgħix". It-tieni domanda tal-imgħallem hija intelliġenti u importanti wkoll. "Il-proxxmu tiegħi min hu?" (Lq 10:29). Ġesù jaqleb din id-domanda minn min hu l-proxxmu tiegħek għalkif se tkun proxxmu għal ħaddieħor. Il-kelma 'proxxmu' bil-lingwa tagħna ġejja mill-kelma Taljana 'prossimo', li tifsser fil-qrib. Aħna nużaw il-kelma 'qarib' u 'qraba'. Speċjalment fis-Salmi tal-mejtin ngħidu: "il-qraba u l-ħbieb". Ftit ilu għamilt riflessjoni u lill-poplu għażiż tagħna stedintu biex ma joqgħodx jistenna s-santa tal-mewt biex inkunu qraba u ħbieb, imma li minn issa ngħixu tassew it-tifsira profonda ta' dawn iż-żewġ kelmiet li jiġbru l-kelma proxxmu. Jekk jiena rrid inkun proxxmu, qrib, irrid inkun hemm għalik u ħabib. Ġesù jgħid storja li aħna nsejħulha l-parabbola tas-Samaritan it-tajjeb u li fiha diversi protagonisti. "Wieħed raġel kien nieżel Ġeriko minn Ġerusalemm, u waqa' f'idejn il-ħallelin; dawn neżżgħuh, biċċruh bis-swat u telqu, u ħallewh nofsu mejjet" (Lq 10:30). Għal għonq it-triq insibu bniedem imneżża' minn kull dinjità tiegħu u kkundannat għall-mewt jekk ħadd ma jieħu ħsiebu. Il-qassis u l-levita jarawh imma jibqgħu għaddejjin. Jgħaddi Samaritan u meta rah, tħassru u ġietu ħniena minnu. Ħafna qassisin tal-Knisja meta jħarsu lejn dan is-Samaritan jaraw lill-istess Ġesù li lilna jarana mneżżgħin mid-dinjità tagħna minħabba d-dnub; jarana u jħenn għalina, idewwilna l-ġrieħi tagħna, jorbothom sew, itellagħna fuq il-bhima tiegħu, iwassalna fil-lukanda li hija l-Knisja, u joħroġ il-biċċtejn flus u jgħidlu: "Ħu ħsiebu; jekk tonfoq xi ħaġa iżjed, inroddhielek jien meta nerġa' ngħaddi" (Lq 10:35). Fil-Knisja tiegħu, f'din il-lukanda, Ġesù jafda lil aħwa mneżżgħin mid-dinjità tagħhom u li għandhom bżonn jiddewwew mill-ġrieħi tagħhom. Aħna li nagħmlu parti minn din il-komunità, Ġesù jgħidilna li dak kollu li nagħmlu se jroddulna lura meta jerġa' jgħaddi. Fl-aħħar taż-żminijiet il-Mulej se jgħidilna: 'Kellkom lil ħutkom miġruħin minħabba r-rabja, minħabba forsi xi skandlu, minħabba d-dnubiet u l-vizzji tagħhom, u minħabba ħafna ċirkustanzi oħra fil-ħajja u intom ħaristu lejhom bil-ħarsa tal-ħniena, ilqajtuhom fid-dar tiegħi, din il-lukanda, ħadtu ħsiebhom; meta nerġa' ngħaddi nroddilkom ta' dak kollu li għamiltu'. Dan l-imgħallem bravu tal-liġi jirrispondi tajjeb ukoll għad-domanda ta' Ġesù: "'Minn dawn it-tlieta, int min jidhirlek li ġieb ruħu ta' proxxmu ma' dak li waqa' f'idejn il-ħallelin?' 'Min ħenn għalih,' wieġbu dak. 'Mur,' qallu Ġesù, 'u agħmel hekk int ukoll' (Lq 10, 36-37). Ara kemm hi risposta tajba dik li jagħti l-imgħallem tal-liġi: min ħenn għalih! Dak hu li ġab ruħu ta' proxxmu. Dan irid ikun li nsibu fil-Knisja ta' Alla, fil-komunità tagħna: il-ħniena għal xulxin. B'hekk inkunu proxxmu għal xulxin. Arċisqof ta' Malta Il-Qari tal-Quddiesa: Salm: 68 (69), 14 u 17. 30-31. 33-34. 36ab u 37 Evanġelju: Lq 10, 25-37 www.knisja.mt
Inkunu proxxmu għal xulxin